**Ομοιοκαταληξία**

**Ομοιοκαταληξία** είναι το χαρακτηριστικό δύο ή περισσότερων στίχων μιας στροφής να τελειώνουν με ομόηχες λέξεις ή συλλαβές. Η ομοιοκαταληξία λέγεται ακόμη και ρίμα και στην κα­θαρεύουσα την έλεγαν «ομοιοτέλευτον». Που τελειώνει δηλαδή κατά όμοιο τρόπο.

**Ποικιλία**

Υπάρχουν διάφορα είδη ομοιοκαταληξίας:

Όταν ο ήχος είναι ίδιος μόνο στο τελευταίο τονισμένο φωνήεν:

διψ**ώ** –στεγν**ό**

Όταν περιλαμβάνει την τελευταία συλλαβή:

κοι**τά** -με**τά**

Όταν εκτείνεται και σε τμήμα της προηγούμενης συλλαβής:

δ**άση** -χ**άσει**

Όταν περιλαμβάνει δυο συλλαβές:

κε**ράσι** - κο**ράσι**

Όταν εκτείνεται και σε τμήμα της προ -προηγούμενης συλλαβής:

κ**ύματα** - σχ**ήματα**

Όταν περιλαμβάνει τρεις ολόκληρες συλλαβές:

**σονέτα** - χρύ**σωνέ τα**

Λόγω του ότι η ομοιοκαταληξία είναι [φωνητικό](http://el.wikipedia.org/wiki/%CE%A6%CF%89%CE%BD%CE%B7%CF%84%CE%B9%CE%BA%CE%AE) φαινόμενο, η ορθογραφία έχει μηδενική σημασία.

Επιπλέον η διάκριση της ομοιοκαταληξίας γίνεται ανάλογα με τον **τόνο** της λέξης που ομοιοκαταληκτεί και διακρίνεται σε:

**Οξύτονη** : καρπό -νερό.

**Παροξύτονη** : κλάμα -γράμμα. π.χ. "*Είναι λάθος, είναι λάθος που σ΄ αγάπησα με πάθος / την καρδιά μου κατακρίνω, μα στην αγκαλιά σου σβύνω*". (από λαϊκό τραγούδι)

**Προπαροξύτονη** : Ηπειρώτισσα -ρώτησα, π.χ. "*Δεν πάω απόψε μέγαρο / θα μείνω με τον παίδαρο*" (από λαϊκό τραγούδι)

Άλλη διάκριση γίνεται σύμφωνα με τα **ζεύγη** ομοιοκαταληξίας των στίχων:

* α) **ζευγαρωτή**: ο πρώτος στίχος ομοιοκαταληκτεί με το δεύτερο, ο τρίτος με τον τέταρτο, ο πέμπτος με τον έκτο κτλ.
* β) **πλεχτή**: μέσα σ’ ένα τετράστιχο, ο πρώτος με τον τρίτο και ο δεύτερος με τον τέταρτο.
* γ) **σταυρωτή**: σε τετράστιχο ο πρώτος με τον τέταρτο και ο δεύτερος με τον τρίτο.
* δ) **ζευγαροπλεχτή**: μέσα σ’ ένα εξάστιχο, ο πρώτος με το δεύτερο, ο τέταρτος με τον πέμπτο και ο τρίτος με τον έκτο.
* ε) **ανάκατη**: χωρίς ορισμένη σειρά
* στ) **εσωτερική**: σε μερικά ποιήματα βρίσκεται και στον ίδιο στίχο ομοιοκαταληξία. π.χ. *καράβια πρωτοτάξιδα δίχως κατάρτια, ξάρτια, μες στα πλάτια της θάλασσας, που δέρνει-τα ακυβέρνητα* (Μαλακάσης)
* ζ) **αντίλαλος**: ο δεύτερος στίχος όχι μόνο ομοιοκαταληκτεί με τον πρώτο, αλλά περιέχεται κι ολόκληρος μέσα σ’ αυτόν π.χ. *πάρε φωτιά και κάψε με κι αντάμα με τη στάχτη μου τ’ άχτι μου* (Εφταλιώτης)

[πηγή: Βικιπαίδεια, ελεύθερη εγκυκλοπαίδεια.]